Document ID: 32004R0016

Komisijas Regula (EK) Nr. 16/2004
(2004. gada 6. janvāris),
ar ko īsteno Eiropas Parlamenta un Padomes Regulu (EK) Nr. 1177/2003 par Kopienas statistiku attiecībā uz ienākumiem un dzīves apstākļiem (EU-SILC) attiecībā uz sekundārajiem mērķa mainīgajiem lielumiem, kas saistīti ar "nabadzības nodošanu no paaudzes paaudzē"
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Eiropas Parlamenta un Padomes 2003. gada 16. jūnija Regulu (EK) Nr. 1177/2003 par Kopienas statistiku attiecībā uz ienākumiem un dzīves apstākļiem (EU-SILC) [1] un jo īpaši tās 15. panta 2. punkta f) apakšpunktu,
tā kā:
(1) Regulā (EK) Nr. 1177/2003 ir noteikta vienota sistēma Kopienas statistikas sistemātiskai izveidei par ienākumiem un dzīves apstākļiem, ietverot salīdzināmus un savlaicīgus šķērsgriezuma un garengriezuma datus par ienākumiem un par nabadzības un sociālas atstumtības līmeni un struktūru valsts un Eiropas Savienības līmenī.
(2) Saskaņā ar 15. panta 2. punkta f) apakšpunktu Regulā (EK) Nr. 1177/2003, ir vajadzīgi īstenošanas pasākumi attiecībā uz sekundārajām mērķa jomām un mainīgajiem lielumiem, ko ik gadus iekļauj EU-SILC šķērsgriezuma komponentā. Attiecībā uz 2005. gadu jānosaka sekundārie mērķa mainīgie lielumi, kas ietverti modulī "Nabadzības nodošana no paaudzes paaudzē" (jo īpaši, par vecāku izglītību un darba pieredzi un par ģimenes apstākļiem bērnībā kā būtiskiem ietekmes faktoriem saistībā ar pieaugušo sociālo atstumtību, kas ietekmē nabadzības risku pieaugušā dzīves laikā), ieskaitot mainīgo lielumu kodus un definīcijas.
(3) Šajā regulā paredzētie pasākumi ir saskaņā ar Statistikas programmu komitejas atzinumu,
IR PIEŅĒMUSI ŠO REGULU.
1. pants
Sekundāro mērķa mainīgo lielumu saraksts, mainīgo lielumu kodi un definīcijas 2005. gada modulim saistībā ar "Nabadzības nodošanu no paaudzes paaudzē", kas jāiekļauj Kopienas statistikas attiecībā uz ienākumiem un dzīves apstākļiem (EU-SILC) šķērsgriezuma komponentā, ir paredzēti pielikumā.
2. pants
Šī regula stājas spēkā divdesmitajā dienā pēc publicēšanas Eiropas Savienības Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Briselē, 2004. gada 6. janvārī

Labels: 0
19